過孔北海墓二十韻
作者：溫庭筠
朝代：唐

paragraphs: 撫事如神遇，臨風獨涕零。
墓平春草綠，碑折古苔青。
珪玉埋英氣，山河孕炳靈。
發言驚辨囿，撝翰動文星。
蘊策期干世，持權欲反經。
激揚思壯志，流落歎頹齡。
惡木人皆息，貪泉我獨醒。
輪轅無匠石，刀几有庖丁。
碌碌迷藏器，規規守挈瓶。
憤容凌鼎鑊，公議動朝廷。
故國將辭寵，危邦竟緩刑。
鈍工磨白璧，凡石礪青萍。
揭日昭東夏，摶風滯北溟。
後塵遵軌轍，前席詠儀型。
木秀當憂悴，弦傷不底寧。
矜誇遭斥鷃，光彩困飛螢。
白羽留談柄，清風襲德馨。
鸞凰嬰雪刃，狼虎犯雲屏。
蘭蕙荒遺址，榛蕪蔽舊坰。
轘轅近沂水，何事戀明庭。